Ένα καλοκαιρινό μπουρίνι διάρκειας λίγων μόλις λεπτών ήταν αρκετό για να ακυρώσει τους κόπους της φετινής καλλιεργητικής χρονιάς πολλών αγροτών της Ροδόπης.

Έντονη βροχόπτωση, ισχυροί αέρηδες, χαλαζόπτωση σε μέγεθος καρυδιού «σάρωσαν» τα πάντα στην Ροδόπη. Ειδικά τα όνειρα των αγροτών για μια καλή παραγωγική χρονιά τα μετέτρεψε σε απόγνωση και πίκρα η χαλαζόπτωση.



Δυνατοί αέρηδες ξερίζωσαν δένδρα. Αλλά και χαλάζι σε μέγεθος καρυδιού που έπεσε σε περιοχές όπως: στον Ίασμο, στην Μελέτη, στην Αμβροσία, στην Αίγειρο, στο Κόσμιο, στην Ξυλαγανή κ.α. κατέστρεψε βαμβακοφυτείες, καλαμπόκια, δένδρα, αμπέλια και άλλες καλλιέργειες.Ειδικά στην καλλιέργεια του βαμβακιού η καταστροφή είναι πολύ μεγάλη. Χιλιάδες στρέμματα με βαμβάκι καταστράφηκαν ολοσχερώς. ενδεικτική η αναφορά των υπευθύνων των «Θρακικών Εκκοκιστηρίων» :«Η καταστροφή στη Ροδόπη από το χαλάζι είναι δυστυχώς πολύ μεγάλη. Και αυτό διότι για πρώτη φορά έπιασε τόσο μεγάλη έκταση και δεν ήταν απλώς τοπικά. Ταυτόχρονα στο μεγαλύτερο μέρος κατέστρεψε τα πάντα. Χάθηκαν πολλές χιλιάδες στρέμματα.»

Στον Ίασμο η ένταση της βροχής ήταν τέτοια που τα ορμητικά νερά κατέβασαν από το βουνό τόνους λάσπης. Κεντρικοί δρόμοι πλημμύρισαν και ορμητικοί χείμαρροι παρέσυραν ό,τι βρήκαν στο διάβα τους. Κάτοικοι της περιοχής καιρό τώρα έκρουαν τον κώδωνα του κινδύνου ζητώντας μέτρα για την προστασία του πράσινου στον Ορεινό Όγκο της περιοχής. Λόγω της υπερβόσκησης ο ορεινός όγκος έχει «απογυμνωθεί» και έτσι σε κάθε δυνατή βροχόπτωση ο Ίασμος βρίσκεται στο έλεος των φερτών υλικών και των ορμητικών χειμάρρων.

Δένδρα ξεριζώθηκαν από την ένταση των ανέμων, όπως στο Φανάρι της Ροδόπης και στους Αγίους Θεοδώρους. Ιρλανδικές διαβάσεις καλύφθηκαν από χειμάρρους με την διέλευση από εκεί να κρίνεται απαγορευτική, καθώς ελλοχεύουν κίνδυνοι για τους διερχόμενους οδηγούς.

Ενώ προβλήματα παρουσιάστηκαν και εντός πόλης με τις γέφυρες στην είσοδο και στην έξοδο της Κομοτηνής να παραμένουν κλειστές,για μια ακόμη φορά, λόγω συσσώρευσης υδάτων.

Προβλήματα δεν έλειψαν και στην γειτονική Μάκρη κυρίως λόγω χαλαζόπτωσης. Ενδεικτική η φωτογραφία της κας Νανάς Ζωϊδου, ελαιοπαραγωγός στην περιοχή, με το μέγεθος του χαλαζιού να εντυπωσιάζει.

Μοιράσου το άρθρο: